8 маусым. ҚазАқпарат күнтізбесі
DATE: 07:00, 08 Маусым 2023 | GMT +5
TITLE: 8 маусым. ҚазАқпарат күнтізбесі
URL: https://kaz.inform.kz/news/8-mausym-kazakparat-kuntizbesi_a4075505/
META: DATE: 07:00, 08 Маусым 2023 | GMT +5
TOTAL WORDS: 339
AUTHOR(S):
TEXT: АТАУЛЫ КҮНДЕР. Бүкіләлемдік мұхиттар күні. Бүкіләлемдік мұхиттар күнін өткізу идеясы 1992 жылы Бразилияның риоде-Жанейро қаласында өткен жоғары деңгейдегі Халықаралық саммитте қабылданды. Мұны 2009 жылдың 12 ақпанында Біріккен Ұлттар Ұйымы Бас Ассамблеясы бекітті. Бүкіләлемдік мидың қатерлі ісігімен күрес күні. 2000 жылы Германиядағы мидың қатерлі ісігімен күрес қауымдастығының бастамасымен бекітілді. Бұл күннің басты міндеті – жұртшылықтың назарын обырдың осы түріне және осы ауруға шалдыққан адамдардың жағдайына аударту. ЕСТЕ ҚАЛАР ОҚИҒАЛАР. 1937 жылы Семей қалалық кеңесі отырысында 1924 жылы ашылған әуесқой жұмысшы жастар театрын орыс драма театрына айналдыру туралы шешім қабылданды. Достоевскийдің есімімен аталған әлемдегі ең алғашқы және жалғыз театр болды. 1992 жылы Қазақстан Республикасының Шетел инвестициялары жөніндегі ұлттық агенттігі құрылды. 1998 жылы Астанада Төле би, Қазыбек би, Әйтеке би ескерткіштерінің ашылу рәсімі болды. Ескерткіш авторы - мүсінші Мұрат Мансұров. 1999 жылы Қазақстан Республикасының Президенті Нұрсұлтан Назарбаев «Түркі әлеміне сіңірген еңбегі үшін» сыйлығын иеленді. 2005 жылы Қазақ Ұлттық университетінде «Қозы Көрпеш - Баян сұлу жырының нұсқалары» атты кітаптың таныстырылымы болды. Бүгінде «Қозы Көрпеш - Баян сұлу» жырының 20-дан астам үлгісі бар. Бұл жинаққа жырдың ХІХ-ХХ ғасырларда Петерборда, Қазан мен Орынборда араб әліпбиімен терілген бірнеше нұсқалары енгізілген. Аталған кітап жоғары оқу орындарының студенттері мен аспиранттарына, оқытушылар мен орта мектеп мұғалімдеріне арналған. Жинақты профессор Сұлтанғали Садырбаев дайындаған. 2011 жылы Тараз қаласының Абай даңғылы бойындағы скверде «Алғыс кітабы» символикалық атауы бар мүсіндік тұғыр орнатылды. 2012 жылы Таразда террористке тойтарыс бере тоқтатып, ерлікпен қаза тапқан Халық Қаһарманы, полиция капитаны Ғазиз Байтасовқа ескерткіш бюсті ашылды. 2013 жылы Түркияның Қара теңіз жағалауындағы Самсун қаласында көрнекті қазақ композиторы Мұқан Төлебаевты еске алуға арналған «ТҮРКІСОЙ Опера күндері» 16-шы фестивалі өтті. 2017 жылы Астанада Шанхай ынтымақтастық ұйымының саммиті өтті. Оның барысында ШЫҰ-ның қазіргі қызметі талқыланып, Үндістан мен Пәкістан Ұйымның толыққанды мүшесі болып қабылданды. Астанадағы саммиттен кейін Шанхай ынтымақтастық ұйымының төрағалығы Қазақстаннан Қытайға өтті. 2019 жылы Қытайдың Чунцинь қаласында Asian Grand Prix Series турнирінің екінші кезеңі өтті. Қазақстандық жеңіл атлеттер үш алтын медаль алды 100 метр қашықтыққа жүгіруде Ольга Сафронова мәре сызығын бірінші болып кесіп, чемпион атанды. Сонымен қатар 400 метрге жүгіруде Михаил Литвин, 800 метрге жүгіруде Маргарита Мукашева бірінші орын иеленді
